《与诸友游南湖分韵得红字》
宋代·谢逸

不通泮宫籍，端居常屡空。贫知俗益薄，老觉书有功。

寂无裹饭客，门前翳蒿蓬。平生眼底人，粗知吾困穷。

招呼城南游，饭我枵肠空。亭午得一饱，哦诗和秋虫。

扪腹步南湖，缓带披凉风。渐见波心莲，颇忆新妆红。

徐酌穆生醴，宛如和露浓。三咽不知味，百盏无醉容。

但可胜茶汤，留饷东坡翁。儒生本酸寒，独处罹百凶。

不谒魏元君，粗免恶少攻。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。